Aug 18,2017
మిస్త్రీకి పూర్తిగా 'టాటా' చెప్పేదాం..
న్యూఢిల్లీ : ఉద్వాసనకు గురైన మాజీ చైర్మెన్‌ సైరస్‌ మిస్త్రీతో టాటా సంస్థలకు ఉన్న అన్ని సంబంధాలను తెగతెంపులు చేసుకోవాలని టాటా గ్రూపు నిర్ణయించింది. టాటా గ్రూపు ఛైర్మన్‌ ఎన్‌ చంద్రశేఖరన్‌ ఈ సంచలన నిర్ణయానికి వీలుగా బోర్డు సభ్యులకు సూచనలు చేశారని సమాచారం. టాటా సన్స్‌ బోర్డు, టాటా గ్రూప్‌లోని మేజర్‌ ఆపరేటింగ్‌ సంస్థల ప్రమోటర్లు గత నెలలో సమావేశమయ్యాయని, ఈ మీటింగ్‌లో షాపూర్జి పల్లోంజి గ్రూప్‌తో ఉన్న అన్ని వ్యాపార సంబంధాలను తెంచుకోవాలని నిర్దేశించుకున్నట్లు ఈటీ ఒక కథనాన్ని ప్రచురించింది. టాటా సన్స్‌ చైర్మన్‌గా వ్యవహారించిన మిస్త్రీకి గతేడాది బోర్డు సభ్యులు అర్థాంతరంగా ఉద్వాసన పలికిన సంగతి తెలిసిందే. ఈ హఠాత్తు పరిణామం అనంతరం నుంచి టాటా సన్స్‌కు, మిస్త్రీకి తీవ్ర వాదోపవాదనలు జరుగుతూనే ఉన్నాయి. అప్పటి నుంచి మిస్త్రీ నుంచి టాటా గ్రూపునకు ఏదో విధంగా తలనొప్పులు వస్తూనే ఉన్నాయి. ఈ క్రమంలోనే టాటా గ్రూప్‌ ఈ కీలక నిర్ణయం తీసుకుంది. సైరస్‌ మిస్త్రీ కుటుంబానికి చెందిన అన్ని సంస్థలతో ఉన్న ఒప్పందాలు, భాగస్వామ్యాలను రద్దు చేసుకోవాలని నిర్ణయించారు.
మీ స్నేహితులకు రికమెండ్ చెయ్యండి